Document ID: 32013R0438

KOMISIJOS REGLAMENTAS (ES) Nr. 438/2013
2013 m. gegužės 13 d.
kuriuo dėl tam tikrų maisto priedų naudojimo iš dalies keičiamas ir ištaisomas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
(2)
šis sąrašas Komisijos iniciatyva arba gavus prašymą gali būti atnaujinamas pagal bendrą procedūrą, nurodytą 2008 m. gruodžio 16 d. Europos Parlamento ir Tarybos reglamento (EB) Nr. 1331/2008, nustatančio maisto priedų, fermentų ir kvapiųjų medžiagų leidimų suteikimo procedūrą (2), 3 straipsnio 1 dalyje;
(3)
Sąjungos maisto priedų sąrašas buvo sudarytas remiantis maisto priedais, kuriuos leidžiama naudoti maisto produktuose pagal 1994 m. birželio 30 d. Europos Parlamento ir Tarybos direktyvą 94/35/EB dėl maisto produktuose naudojamų saldiklių (3), 1994 m. birželio 30 d. Europos Parlamento ir Tarybos direktyvą 94/36/EB dėl maisto produktuose naudojamų dažų (4) ir 1995 m. vasario 20 d. Europos Parlamento ir Tarybos direktyvą 95/2/EB dėl maisto priedų, išskyrus dažiklius ir saldiklius (5), patikrinus jų atitiktį Reglamento (EB) Nr. 1333/2008 6, 7 ir 8 straipsniams. Reglamento (EB) Nr. 1333/2008 II priede pateiktame Sąjungos sąraše maisto priedai yra suskirstyti pagal maisto produktų kategorijas, prie kurių tie priedai gali būti priskirti;
(4)
dėl tam tikrų sunkumų, kilusių perskirstant maisto priedus pagal naują Reglamento (EB) Nr. 1333/2008 II priede nustatytą kategorijų sistemą, įvyko keletas klaidų, ir jas reikėtų ištaisyti. Pirmiausia - antioksidantus reikėtų leisti naudoti tik gatavuose fasuotuose šaldytuose neapdorotuose nuluptuose, supjaustytuose ir susmulkintuose vaisiuose ir daržovėse. Sorbo rūgštis - sorbatus, benzenkarboksirūgštis - benzoatus, p-hidroksibenzoatus (E 200-219) turėtų būti ir toliau leidžiama naudoti termiškai apdorotuose mėsos gaminiuose, o natamiciną (E 235) - termiškai apdorotose sausai sūdytose dešrose. Reikėtų nustatyti didžiausią kurkumino (E 100) kiekį perdirbtose žuvyse ir žuvininkystės produktuose, įskaitant moliuskus ir vėžiagyvius, atitinkantį nustatytąjį Direktyvoje 94/36/EB. Didžiausią silicio dioksidų - silikatų (E 551-559) kiekį reikėtų pakeisti nurodant quantum satis, kaip nurodyta Direktyvoje 95/2/EB, o silicio dioksidų - silikatų (E 551-553) - kaip nustatyta 2012 m. gegužės 3 d. Komisijos reglamente (ES) Nr. 380/2012, kuriuo dėl maisto priedų, kuriuose yra aliuminio, naudojimo sąlygų ir naudojamo kiekio iš dalies keičiamas Europos Parlamento ir Tarybos reglamento (EB) Nr. 1333/2008 II priedas (6);
(5)
būtina paaiškinti maisto priedų naudojimą tam tikrų kategorijų maisto produktuose. 13.1.4 maisto produktų kategorijoje „Kitas maistas mažiems vaikams“ reikėtų nustatyti maisto priedų E 332 „Kalio citratai“ ir E 338 „Fosforo rūgštis“ naudojimo sąlygas. 14.2.6 maisto produktų kategorijoje „Spiritiniai gėrimai, kaip apibrėžta Reglamente (EB) Nr. 110/2008“ neturėtų būti leidžiama naudoti maistinių dažiklių gėrime Geist, kaip apibrėžta 2008 m. sausio 15 d. Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 (7) II.17 priede. Reikėtų iš naujo leisti naudoti maistinius dažiklius chinolino geltonąjį (E 104), saulėlydžio geltonąjį FCF, apelsinų geltonąjį S (E 110) ir ponso 4R, košenilį raudonąjį A (E 124) tam tikruose spiritiniuose gėrimuose, nes naudojami tokia paskirtimi jie pavojaus vaikams nekelia. Reikėtų paaiškinti, kad karamelė (E 150a-d) gali būti naudojama visuose produktuose, priklausančiuose 14.2.7.1 maisto produktų kategorijai „Aromatizuotas vynas“;
(6)
todėl reikėtų ištaisyti, paaiškinti ir papildyti Sąjungos maisto priedų sąrašą, siekiant įtraukti visus leidžiamus naudojimo būdus, atitinkančius Reglamento (EB) Nr. 1333/2008 6, 7 ir 8 straipsnių reikalavimus;
(7)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau - Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Sąjungos sąrašas iš dalies keičiamas tik siekiant įtraukti pagal Direktyvą 94/35/EB, Direktyvą 94/36/EB ir Direktyvą 95/2/EB jau leidžiamus naudojimo būdus, vadinasi, atnaujinus minėtą sąrašą nedaromas poveikis žmonių sveikatai. Todėl Tarnybos nuomonės prašyti nebūtina;
(8)
todėl Reglamento (EB) Nr. 1333/2008 II priedas turėtų būti atitinkamai iš dalies pakeistas ir ištaisytas;
(9)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gegužės 13 d.

Labels: 0
3
17